SKRIFTLIG FORESPØRGSEL E-2458/01

af Camilo Nogueira Román (Verts/ALE) til Rådet

(11. september 2001)

Om: Flygtningestrømmen over Gibraltarstrædet døde dukker fortsat op dagligt ved Spaniens sydlige strande

I de seneste to måneder er har der været en fortsættelse af den strøm af flygtninge, der med små skrøbelige fartøjer (pateras) ønsker at nå til kysten på Den

Iberiske Halvø på flugt fra fattigdom og med håbet om at finde det arbejde i Europa, som de ikke kan finde i deres egne lande. I mange tilfælde ender disse forsøg på at nå land tragisk med døden. Man behøver blot at se på nogle overskrifter i de spanske aviser, for at disse realiteter viser sig i al deres gru. 16. juli: 9 af de 333 indvandrere, som risikerede livet på Gibraltarstrædet, omkommet. 19. juli: Mindst 1 561 illegale indvandrere pågrebet ved Gibraltarstrædet i denne måned, gennemsnitligt 87 om dagen, i går blev der pågrebet 246 indvandrere på kysten. 1. august: Fortsat eftersøgning af et drivende fartøj med 30 personer, 800 indvandrere forsøger at komme til Ceuta. 9. august: 11 ud af 30 på et drivende fartøj forsvundet. 19. august: 567 indvandrere anholdt i den hidtil største strøm af tømmerflåder, liget af en afrikaner uden dokumenter fundet i havet ved Formentera. 20. august: Strømmen af tømmerflåder får modtagelsescentre til at bryde sammen, over 800 indvandrere anholdt ved Gibraltarstrædet og De Kanariske Øer i weekenden. 20. august: Andalusien, De Kanariske Øer og Ceuta har tilsammen anholdt over 10 000 indvandrere i år. 22. august: Indvandrer formodes forsvundet ved Forteventura (De Kanariske Øer). 23. august: Yderligere 4 indvandrere omkommet på Gibraltarstrædet. 24. august: 9 indvandrere omkommet i havet ved Forteventura. 25. august: 3 tømmerflåder med 77 indvandrere standset ved Granada og Málaga

Disse realiteter viser, at ligegyldigt hvor dybt de spanske og EU's institutioner begraver hovedet i sandet for ikke at se, er dette et grundlæggende europæisk problem, som det er nødvendigt at behandle strategisk ved helt eller delvis at træffe omgående foranstaltninger til at undgå den tragedie, som tusinder af afrikanere bliver ofre for ved Spaniens sydlige kyster på grænsen til det afrikanske kontinent. Bortset fra smukke ord, der udtales med ønsket om at slippe ud af denne hårdknude, hvilke politiske foranstaltninger påtænker Rådet da at træffe for at løse dette alvorlige humanitære problem?

Samlet svarpå skriftlige forespørgsler E-2458/01 og E-2578/01

(6. december 2001)

Rådet har allerede ved flere lejligheder besvaret spørgsmål fra Europa-Parlamentets medlemmer om indvandrere, der forsvinder under forsøget på at nå frem til EU's territorium ved at krydse Gibraltarstrædet.

Rådet, der på ingen måde ønsker at vende det blinde øje mod denne situation, men derimod beklager dette vedvarende menneskelige drama, har indledt en aktiv dialog med de marokkanske myndigheder om migrationsspørgsmål. Rådet minder om Gruppen på Højt Plan vedrørende Asyl og Migration, der blev nedsat i slutningen af 1998 og fik til opgave ud fra en integreret strategi på tværs af søjlerne at udarbejde handlingsplaner for de lande og områder, som de illegale indvandrere og/eller asylansøgere kommer fra. Handlingsplanerne sigter mod at analysere de dybereliggende årsager til migration fra en række udvalgte lande, heriblandt Marokko, i deres egenskab både af hjemlande og transitlande. Der har været kontakter med de marokkanske myndigheder med henblik på at etablere et partnerskab, der kan føre handlingsplanens foranstaltninger ud i livet.

Dette partnerskab er ved at tage konkret form inden for rammerne af associeringsaftalen mellem Fællesskabet og Marokko, og der blev i den forbindelse i april 2001 nedsat en gruppe vedrørende sociale anliggender og migration. Gruppen mødtes første gang i juni 2001. Selv om handlingsplanen er blevet udsat for en vis kritik fra de marokkanske myndigheders side, har disse erklæret sig villige til at samarbejde med Den Europæiske Unions instanser om et program indeholdende foranstaltninger til bekæmpelse af illegal indvandring med Marokko som oprindelses- eller transitland.

På et møde om migrationsspørgsmål i juli 2001 blev det besluttet at prioritere socioøkonomiske foranstaltninger (til gavn for mikrovirksomheder/SMV'er og uddannelsesinitiativer) på området for lovlig indvandring i EU samt foranstaltninger til bekæmpelse af menneskesmuglerorganisationer, herunder transitmigration fra landene syd for Sahara. Udvælgelsen af de projekter, der skal føres ud i livet, finder sted i løbet af efteråret 2001.